ДИРЕКТИВА 2007/49/ЕО НА КОМИСИЯТА
от 26 юли 2007 година
за изменение на Директива 2003/91/EО относно установяването на мерки за изпълнение за целите на член 7 от Директива 2002/55/EО на Съвета по отношение на характеристиките, които трябва да се включват като минимум в изследването, и минималните условия за изследване на някои сортове от земеделски растителни видове
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/55/EО на Съвета от 13 юни 2002 г. относно търговията със семена от зеленчукови култури (1), и по-специално член 7, параграф 2, букви a) и б) от нея,
като има предвид, че:
(1)
Директива 2003/91/ЕО на Комисията (2) бе приета, за да гарантира, че сортовете, които държавите-членки включват в националните си каталози, съответстват на насоките, изготвени от Службата на Общността за сортовете растения (CPVO), по отношение на характеристиките, които трябва да се включват като минимум в изследването и минималните условия за изследване на сортовете, доколкото такива указания са били установени. За други сортове директивата предвижда, че трябва да се прилагат насоките на Международния съюз за закрила на новите сортове растения (UPOV).
(2)
Оттогава CPVO и UPOV са изготвили допълнителни насоки за редица други видове или са актуализирали вече съществуващите.
(3)
Следователно Директива 2003/91/ЕО следва да бъде съответно изменена.
(4)
Мерките, предвидени в настоящата директива, са в съответствие със становището на Постоянния комитет по семена и посадъчен материал за селско стопанство, градинарство и горско стопанство,
ПРИЕ НАСТОЯЩАТА ДИРЕКТИВА:
Член 1
Приложения I и II към Директива 2003/91/ЕО се заменят с текста на приложението към настоящата директива.
Член 2
За изследвания, започнали преди 1 ноември 2007 г., държавите-членки могат да прилагат Директива 2003/91/ЕО във варианта, приложим преди изменението ѝ с настоящата директива.
Член 3
Държавите-членки приемат и публикуват не по-късно от 31 октомври 2007 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и таблицата на съответствието между посочените разпоредби и настоящата директива.
Те прилагат посочените разпоредби от 1 ноември 2007 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 4
Настоящата директива влиза сила на двадесетия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 26 юли 2007 година.